ACTA DE LA SESSIÓ ORDINÀRIA

CELEBRADA PEL PLE DE L'AJUNTAMENT

EL DIA 27 D’OCTUBRE DE 2022

Membres assistents:

Maria Ramon Salas

Miguel Fernàndez de Heredia Cañellas

Maria Sureda Matamalas

Josep Pol i Font

Maria Antònia Castell Polo

Carlos Quesada Casas

Joan Ferra Terrassa

Marta Neus Lopez Cortes

Membres que excusen la seva assistència

Antoni Asensio Campoy

Bárbara Calvo Alomar

Maria Romero Matas

Juan José Garrofé Marimon

Antoni Bordoy Fernández

A la Vila d'Esporles, Comunitat Autònoma de les Illes Balears, essent les denou i trenta minuts de dia 27 d’octubre de 2022, es reuneix de forma presencial i telemàtica en primera convocatòria, a la sala de Plens de l’Ajuntament, el Ple de la Corporació sota la presidència de la Sra. batllessa, Maria Ramon Salas, i amb l’assistència dels senyors regidors que es relacionen a l’encapçalament, amb l’objecte de celebrar sessió ordinària i en ella tractar els assumptes inclosos a l’ordre del dia, el qual fou degudament notificat. Assisteix com a secretària la Sra. Francisca Maimó Molina

**1.- ACTA ANTERIOR.-** La Sra. presidenta pregunta si qualque membre de la Corporació ha de fer qualque observació a l’acta de la sessió ordinària de dia 29 de setembre de 2022.

No es presenta cap observació, i sotmesa a votació es aprovada per unanimitat.

**2.- EXPEDIENT 1516/2022. DECLARACIÓ INSTITUCIONAL “CIUTATS PER LA VIDA/CIUTATS CONTRA LA PENA DE MORT.-** La batlessa, Sra. Maria Ramon Salas, dóna lectura a la següent:

**Declaració Institucional "Ciutats per la Vida / Ciutats contra la Pena de Mort”**

Un any més el 30 de novembre es celebrarà una nova edició de "Ciutats per la Vida / Ciutats contra la Pena de Mort", en record de la primera abolició de la pena capital, al Gran Ducat de Toscana el 1786. En una data emblemàtica com aquesta en la lluita per l'abolició de la pena de mort ens fem ressò de la preocupant situació de la pena de mort al món.

El 1977 només 16 països havien abolit totalment la pena de mort en la seva legislació i en la pràctica. L'any 2020, l'impuls cap a l'abolició mundial d'aquest càstig cruel, inhumà i degradant es va mantenir amb prou força, tot i que alguns països van en contra d'aquesta tendència. En comparació amb 2019, les execucions confirmades van disminuir un 26%, fins a descendir a la xifra de 483 execucions repartides en 18 països, la més baixa registrada en al menys una dècada.

Malgrat una disminució significativa en el nombre d'execucions, en 2020 diversos països van desafiar la tendència mundial cap a la reducció de la pena capital i van recórrer cada vegada més a les execucions. En tot cas, la xifra d’execucions indicada és molt inferior a la real, ja que Xina no dona la xifra de les seves execucions, ja que aquesta informació té el tractament d’informació classificada, estimant-se que la xifra real d’execucions a Xina va de ser de varis milers de persones.

En acabar 2020 hi havia a el menys 28.567 persones en corredors de la mort de tot el món i només 20 països són responsables de totes les execucions conegudes que es van dur a terme en el món. Països com Xina, Iran, Iraq, Egipte i Aràbia Saudí continuen liderant aquesta terrorífica llista. Pel que fa als Estats Units, en 2020 es van executar a 17 persones.

La pena de mort és un càstig inhumà i innecessari, que suposa una violació de dos drets humans fonamentals: el dret a la vida i el dret de tota persona a no ser sotmesa a penes cruels, inhumanes o degradants.

Per això, manifestem la nostra oposició a la pena de mort en tots els casos sense excepció, amb independència de la naturalesa i de les circumstàncies del delicte, de la culpabilitat, innocència o altres característiques de la persona i de el mètode emprat per l'Estat per dur a terme l'execució.

Per tant, l'Ajuntament d’Esporles assumeix el compromís de:

1. Participar a la campanya global de Ciutats per la Vida que se celebra el 30 de novembre de cada any.
2. Treballar en tots els àmbits de la seva competència perquè es creïn espais d'informació i sensibilització adequats sobre els motius del rebuig d'aquesta pràctica i sobre l'avanç de la campanya abolicionista a tot el món.

**3.-** **EXPEDIENT 1542/2022.- DECLARACIÓ INSTITUCIONAL A PETICIÓ DE UNIÓ DE PAGESOS DE MALLORCA PER COL.LOCAR RÉTOL AL POBLE I PROMOURE EL CONSUM DE PRODUCTE LOCAL.-** La batlessa, Sra. Maria Ramon Salas, dóna lectura a la següent:

**DECLARACIÓ INSTITUCIONAL**

Consideram que tots els pobles de Mallorca tenen una certa activitat agrícola, per tant una part importantíssima del territori de l’illa, al voltant del 70% és sòl rústic. Tradicionalment hem considerat que els pagesos de l’Illa, són simples mantenidors del territori, afavorint el seu maneig i modificant el territori depenent de l’època de l’any i el cultiu.

Degut a temporals Gloria, pandèmies i Covid, la ciutadania d’aquestes illes se n’ha donat compte que els pagesos mallorquins a més de mantenir el paisatge ens dedicam a produir aliments. Per tant la sobirania alimentària d’aquesta comunitat depèn directament dels pagesos i ramaders i de la seva activitat.

Per això pensam que una bona iniciativa per visibilitzar la tasca de tots els pagesos i ramaders dels pobles de Mallorca és el fet de poder instal·lar a les entrades dels pobles aquest rètol que adjuntam. Al poble hi ha animals que pasturen i duen picarols, tractors que van apoc apoc, i pagesos que mantenen el paisatge i produeixen aliments per tu.

A més a més, El passat 31 de maig del 2022 el parlament de les Illes balears va aprovar la Llei per a la sostenibilitat i la circularitat del turisme de les Illes Balears. Amb l’aprovació d’aquesta llei es varen incloure, per primera vegada a una llei turística, qüestions tan importants com drets laborals o circularitat.

També s’introdueix una qüestió primordial quan parlem de repartiment de la riquesa, sostenibilitat i circularitat de l’economia. L’obligatorietat de comprar un percentatge de producte local per part dels establiments turístics.

Aquest punt concret de la llei, és fruit de l’acord entre el sector turístic i el primari, després de dècades de tractar el tema a la fi es posen d’acord i a més convertit en llei, cosa que encara dona més valor tant a l’acord com a la llei.

Dia 23 de setembre de 2022 vàrem saber per la premsa que el govern de l’estat no acaba de veure constitucional aquest article de la llei. La constitucionalitat de l’article seran els juristes que l’hauran d’aclarir, ara bé, allò que està fora de dubtes és la necessitat de l’acord i de que sigui llei, de fet l’objectiu és que el percentatge vagi pujant així com el sector tengui capacitat per atendre la demanda.

Els motius són diversos, les hem esmentat abans, repartiment de la riquesa que genera el turisme per tal de fer créixer la resta de sectors econòmics, fer front a l’emergència climàtica consumint productes km0, avançar cap a l’economia circular i cap a la sostenibilitat entre sectors productius.

És per això que les administracions públiques han de treballar per dur a terme els canvis legislatius que siguin necessaris per tal que això sigui possible.

Per tot això l’Ajuntament d’Esporles declara:

1. Que l’Ajuntament instal·larà un rètol, el qual s’adjunta a aquesta moció a l’entrada del poble.

2. Que el govern de l’estat a promogui allà on faci falta els canvis legislatius necessaris per tal que les diferents administracions públiques puguin fer compres preferentment de producte local sense problemes.

3. Aquest ajuntament es compromet a que totes les compres que faci directament de producte agroalimentari (escoletes, centres de dia, esdeveniments culturals, actes, cistelles, etc...) aquest sigui de producte local i totes les licitacionss que suposin compra de producte agroalimentari, el producte local produït a Mallorca, tendrà preferència i més puntuació.

**4.- EXPEDIENT 1597/2022.- REINICIAR PROCOEDIMENT PER A LA REVISIÓ D’OFICI DE L’ACTE: LLICÈNCIA URBANÍSTICA D’EXPED. NUM. 1689/2006.-** La batlessa, Maria Ramon Salas, dona lectura a la següent:

**PROPOSTA PLE**

A la vista dels antecedent obrants i realitzada la tramitació legalment establerta, propos al Ple l’adopció del següent

**ACORD**

**PRIMER.**  Re-iniciar procediment per a la revisió d'ofici de l'acte:

|  |
| --- |
| Llicència urbanística d’exp. Núm. 1689/2006, atorgada dia 12 de novembre de 2006 a l’entitat PROMOCIONS RAMETO, SL, per a la construcció d’un habitatge unifamiliar aïllat i piscina al C/ Mossèn Alcover, núm. 12-a, d’aquest tm. |

Per considerar que es troba incurs en la següent causa de nul·litat*:*

|  |
| --- |
| *Litigi entre els veïns en relació als límits de les seves propietats, dirimit pel Jutjat de Primera Instància 2 de Palma de Mallorca, que dictà sentencia en el judici ordinari 1028/2008 desestimant les pretensions de l’entitat PROMOCIONS RAMETO, SL, en la sentencia de 29/11/2010, confirmada per la sentència d’apel·lació emesa per la Secció 5èna de l’Audiència Provincial de 23/04/2012.*  *En base a les sentències judicials emeses l’arquitecte municipal dia 04/09/2012 emet l’informe que assenyalada:*  *“La parcel·la va obtenir llicència d’obres per a la construcció d’un habitatge unifamiliar aïllat i piscina el dia 16 de novembre de 2006, en base al projecte signat pels arquitectes Pedro de Salvador Oliver i Pedro de Salvador Morell, amb número de visat 1/4549/06, adjuntant còpia de l’escriptura de propietat realitzada per la notari Maria Josep Cànaves Bertos el dia 24 de maig de 2006. Segons aquesta documentació la parcel·la disposava d’una superfície de 500.83 m2.*  *I en relació a la superfície de la parcel·la resultant de les sentències judicials i de la documentació presentada, l’informe conclou que la parcel·la té una superfície inferior als 500 m2 i que “Segons l’article 98.1.b) del text refós de les normes subsidiàries, les parcel·les que incompleixen el requisit de superfície mínima de parcel·la i que han estat constituïdes en posterioritat al 31 d’octubre de 1999, no son edificables mentre no es procedeixi a la seva regularització. Com es que a dia d’avui la parcel·la no compleix amb la condició de superfície mínima de parcel·la i està constituïda amb posterioritat al 31 d’octubre de 1999, no és edificable i no es poden concedir llicències d’obra”.*  *L’article 147.1.c) de la Llei 12/2017 d’Urbanisme de les Illes Balears disposa que són nul·les de ple dret les llicències urbanístiques que s’han atorgat “amb infracció manifesta i greu, i confrontació evident de les determinacions de l’ordenació que deriven directament d’aquesta llei i dels plans urbanístics respecte dels actes de parcel·lació, d’urbanització, o dels relatius al nombre d’habitatges, o a les condicions d’ús del sòl i del subsol, alçada, volum, situació de les edificacions i ocupació màxima autoritzables”. En el cas que ens ocupa la concessió de la llicència va infringir els paràmetres de solar mínim edificable, motiu pel que es pot entendre que es va incórrer en una infracció manifesta i greu susceptible de ser declarada nul·la de ple dret.*  *Així mateix la normativa estatal, concretament l’article 16 del Reglament de Servei de les Corporacions Locals, disposa en termes similars als de la LUIB que “”. Podran ser anul·lades les llicències i restituïdes les coses al ser i estat primitiu quan fossin atorgades erròniament”. I l’article 47.1.f) de la Llei 39/2015 del procediment administratiu comú preveu la nul·litat de ple dret d’”Els actes expressos o presumptes contraris a l’ordenament jurídic pels quals s’adquireixen facultats o drets quan no es tinguin els requisits essencials per adquirir-los”.*  *Per aquests motius, procedeix iniciar la tramitació del procediment per tal de declarar la nul·litat de ple dret de la llicència esmentada per contravenir la normativa urbanística aplicable.*  *Segons consta als diversos informes municipals emesos, el darrer de 8 de març de 2011, les obres es troben inacabades i abandonades per la promotora.* |

**SEGON.** Notificar l'inici del procediment als interessats

- Pedro Anguera Villalonga, NIF 43120371 V

- Coral Homes, SLU, CIF B88178694 (Actual propietari)

perquè en el termini de QUINZE dies*,* presentin les al·legacions i els suggeriments que considerin necessàries.

**TERCER.** Donar trasllat de l'expedient, una vegada finalitzat el tràmit d'audiència als interessats *I* als Serveis Municipals perquè informin les al·legacions presentades.

**QUART.** Remetre l'expedient a la Secretaria, després de l'informe tècnic, per a l'emissió de l'informe-proposta.

**CINQUÈ.** Sol·licitar, realitzats tots els tràmits anteriors i adjuntant la proposta de resolució, Dictamen del Consell Consultiu de les Illes Balears*.*

**SISÈ.** Suspendre el termini màxim legal per resoldre el procediment pel temps que intervingui entre la petició del Dictamen al Consell Consultiu de les Illes Balears i la recepció d'aquest dictamen.

**SETÈ.** Una vegada rebut el Dictamen del Consell Consultiu de les Illes Balears, i donat el caràcter preceptiu i vinculant del dictamen, elevar el mateix al Ple.

Sotmesa a votació la proposta fou aprovada per unanimitat dels assistents.

**5.- EXPEDIENT 1581/2022.- DONAR COMPTE DE TANCAMENT I LIQUIDACIÓ DEL PRESSUPOST 2021.-** La batlessa Maria Ramon Salas, dona lectura a la següent:

**RESOLUCIÓ D'ALCALDIA**

Vist que, amb data 20/ d’octubre / 2022, es va incoar procediment per aprovar la liquidació del Pressupost de l'exercici 2021

Vist que va ser emès informe d'Intervenció, de conformitat amb l'article 191.3 del Text Refós de la Llei d'Hisendes Locals aprovat per Reial decret Legislatiu 2/2004, de 5 de març.

Vist que es va emetre Informe del càlcul de l'Estabilitat Pressupostària i la Sostenibilitat Financera.

De conformitat amb l'article 191.3 del Text Refós de la Llei Reguladora de les Hisendes Locals aprovat per Reial decret Legislatiu 2/2004, de 5 de març i amb l'article 90.1 del Reial decret 500/1990, sobre matèria pressupostària.

**RESOLC**

**PRIMER.** Aprovar la liquidació del Pressupost General de l’Ajuntament d’Esporles de l’exercici 2021

**SEGON.** Donar compte al Ple de la Corporació en la primera sessió que aquest celebri, d'acord amb quant estableixen els articles 193.4 del Text Refós de la Llei Reguladora de les Hisendes Locals aprovat per Reial decret Legislatiu 2/2004, de 5 de març, i 90.2 del Reial decret 500/1990, de 20 d'abril.

**TERCER.** Ordenar a remissió de còpia d'aquesta Liquidació als òrgans competents, tant de la Delegació d'Hisenda com de la Comunitat Autònoma, i això abans de concloure el mes de març de l'exercici següent al qual correspongui.

La Corporació es dona per assabentada.

**6.- PROPOSTES D’URGÈNCIA.-** Per part de la Sra. batlessa es presenta proposta d’urgència respecte a tractar les següents mocions no incloses dins l’ordre del dia i que tampoc han passat per la Comissió Informativa. Justifica la urgència, aquesta queda aprovada per unanimitat dels assistents i es passa a tractar els temes.

**6.1.- EXPEDIENT 1637.- MOCIÓ PSOE "ESCUT SOCIAL".-** El Sr. Josep Pol i Font, dona lectura a la següent:

**MOCIÓ MUNICIPAL que presenta el Grup Municipal PSIB-PSOE de l'Ajuntament d’Esporles en suport a l’escut social previst pel Govern de les Illes Balears i el Consell de Mallorca enfront de les conseqüències de la guerra a Ucraïna**

L’11 de març de 2020, l’Organització Mundial de la Salut (OMS) va declarar la COVID-19 com a pandèmia davant l’amenaça que representava l’expansió i la gravetat d’aquest virus. Posteriorment, el president del Govern anunciava l’aplicació de l’estat d’alarma a partir del 14 de març, amb l’objectiu de restringir la mobilitat de la ciutadania, l’activitat econòmica i decretar el confinament de la població amb l’objectiu de rompre la cadena de contagis i, d’aquesta manera, aconseguir reduir el nombre de persones infectades.

Evidentment, la pandèmia originada per la COVID-19 va tenir un impacte directe sobre el nostre sistema sanitari i els seus professionals que, des del primer moment, van lluitar en primera línia contra el virus. Si més no, les mesures establertes per contenir l’expansió de la COVID-19 també van tenir importants conseqüències en altres àmbits, però molt especialment en la situació econòmica i amb relació a l’activitat laboral.

Ara bé, a diferència de la crisi anterior, on van predominar les polítiques d’austeritat i les retallades dels serveis públics; en aquesta ocasió tant el Govern de l’Estat com l’executiu autonòmic van apostar, des d’un inici, per teixir un escut social de protecció per a les famílies i empreses que evités les nefastes conseqüències originades anteriorment. De qualque manera, es va apostar per un nou paradigma de gestió de la crisi allà on les administracions públiques han tengut un paper protagonista.

De fet, la Comissió Europea també va apostar per una mobilització important de recursos destinats a la recuperació, la transformació i la creació d’oportunitats a través de polítiques centrades en la innovació i la digitalització, la lluita contra l’emergència climàtica i la igualtat de gènere.

D’aquesta manera, ha estat possible una recuperació molt més ràpida i amb més i millors garanties per a tot el conjunt del teixit social i econòmic del nostre país. En aquest sentit, l’aposta pels ERTO en lloc dels ERO, les ajudes directes a les empreses, l’increment progressiu del salari mínim interprofessional, la reforma laboral o l’aprovació de l’ingrés mínim vital, han tengut un espai central en la definició d’aquest escut social.

Ara bé, la invasió d’Ucraïna per part de Rússia ha tornat a posar al món davant d’un nou repte. Encara que diferents de les originades per la pandèmia, les conseqüències del conflicte entre Moscou i Kiev suposen l’aparició de noves dificultats per la ciutadania, en aquest cas, derivades, per l’increment dels preus de l’energia i dels combustibles i el seu impacte sobre la resta d’activitats econòmiques. Si bé és cert que, en aquesta ocasió, les administracions públiques ja compten amb l’experiència originada en el marc del primer escut social i, en aquest sentit, novament el Govern de l’Estat i el Govern de les Illes Balears han impulsat un ampli conjunt de mesures de protecció social que van més enllà de qualsevol baixada generalitzada d’imposts.

Així, l’executiu presidit per Pedro Sánchez ha impulsat mesures com l’exempció ibèrica amb l’objectiu d’abaratir el preu de la llum, a més de la baixada de l’IVA tant al gas com a l’electricitat.

En línia amb aquesta decisió, també ha apostat per la gratuïtat del transport públic, la rebaixa de 20 cèntims per litre de combustible, l’increment de les pensions d’acord amb l’IPC o la complementarietat de 400 € a les beques per estudiants.

A més, amb l’objectiu de finançar totes aquestes mesures, ha previst la creació d’uns imposts als beneficis extraordinaris de les energètiques i de la banca.

Per la seva banda, al Debat de Política General celebrat la setmana passada, la presidenta del Govern, Francina Armengol, també va anunciar la mobilització de fins a 200 milions d’euros per l’impuls de 25 mesures destinades a pal·liar els efectes de la situació actual sobre la ciutadania. D’aquesta manera, destaca el nou ajut de fins a 600 € per a persones desocupades, l’increment de la renda social garantida en un 15%, ajuts de fins a 200 € per alumne, l’eliminació de copagaments o l’aval públic destinat per accedir al primer habitatge. A més, s’han de tenir en compte els beneficis que comportarà el nou Règim Fiscal per a les Illes Balears previst als Pressuposts Generals de l’Estat per 2023.

A més, la presidenta del Consell de Mallorca, Catalina Cladera, també va anunciar el 19 d'octubre, al Debat de Política General Insular, la mobilització de 22 milions d'euros per l'impuls de 13 mesures amb l'objectiu clar de protegir a la classe mitjana i treballadora d'aquesta illa en aquest nou context inflacionista. Així, cal destacar l'ajut econòmic de 200 euros a les famílies amb ingressos inferiors als 40.531 euros per pal·liar l'increment del cost de la vida, la inversió de 4 milions d'euros per ajudar a les petites i mitjanes empreses a fer front als costs de l'energia, les ajudes de 200 euros per infant federat en activitats esportives o la inversió en l'educació de 0-3 anys, complementant l'ajut del Govern per la gratuïtat de l'etapa educativa dels 2-3 anys i millorant les escoletes per adaptar-les als paràmetres de qualitat que mereixen.

En qualsevol cas, la situació internacional és incerta i, per ara, no sembla que es pugui resoldre de manera ràpida ni de forma favorable. I front aquesta realitat, els organismes internacionals, com el Fons Monetari Internacional (FMI), el Banc Central Europeu (BCE) o la Comissió Europea han instat els governs a impulsar diferents paquets de mesures que vagin més enllà de la baixada massiva d’imposts.

**És per tots aquests motius que el Grup Municipal del PSIB-PSOE proposa al Ple de l'Ajuntament d’Esporles que acordi:**

1. Constatar l’efectivitat de l’escut social plantejat com a conseqüència de la pandèmia originada per la Covid-19 i els seus resultats pel que fa a una recuperació molt més ràpida i solvent.
2. Manifestar el seu suport al nou escut social plantejat pel Govern de les Illes Balears i pel Consell de Mallorca per fer front a les conseqüències de la guerra a Ucraïna i al conjunt de mesures previstes per pal·liar els efectes de la inflació sobre les famílies i les empreses.
3. Manifestar el compromís d’aquest Ajuntament amb l’article 31.1 de la Constitució Espanyola relatiu al sosteniment de la despesa pública mitjançant un sistema tributari just i inspirat en els principis d’igualtat i progressivitat.
4. Manifestar la disposició d’aquest Ajuntament a adoptar les mesures que estiguin al seu abast per complementar l’escut social impulsat pel Govern de l’estat, Govern de les Illes Balears i Consell de Mallorca, amb iniciatives que garanteixin els drets socials i els serveis públics, i reafirmant el compromís d’aquesta Corporació en la imprescindible resposta col·lectiva a les dificultats, incerteses i crisi que amenacen el nostre futur.
5. Instar a l’equip de govern municipal a adoptar els acords necessaris per donar a conèixer les mesures socials adoptades per les diferents administracions per pal·liar les conseqüències econòmiques i socials de la situació internacional, així com complementar-les amb mesures pròpies adoptades per aquest Ajuntament.

Sotmesa a votació la Moció fou aprovada per unanimitat dels assistents.

**6.2.- EXPEDIENT 1636/2022.- MOCIÓ PSOE "DECLARACIÓ 31 OCTUBRE CATALÀ"**

**MOCIÓ INSTITUCIONAL AMB MOTIU DEL 31 D'OCTUBRE,  
DIA DE RECORD I HOMENATGE A LES VÍCTIMES DE LA GUERRA CIVIL I LA DICTADURA.**

Dia 20 d’octubre de 2022 la Llei de Memòria Democràtica era publicada al BOE, una llei que contempla, entre moltes altres disposicions, declarar el 31 d'octubre com a Dia de record i homenatge a totes les víctimes del cop militar, la Guerra Civil i la Dictadura.

El mateix dia, a Mallorca, rebíem la magnífica notícia de què s’havien identificat les restes de n’Aurora Picornell Femenías, recuperades a la fossa de Son Coletes, dins del III Pla de Fosses del Govern de les Illes Balears. La trobada de les restes d’Aurora Picornell representen una fita històrica per la memòria democràtica de Mallorca, donant encara més sentit a la Llei de Memòria i a la Llei de Fosses. Avui la figura de Picornell i les seves idees germinen amb més força que mai.

Dia 20 d’octubre ha estat un dia històric en el qual es fa justícia: justícia per n’Aurora, per la seva família i per totes les persones que, com ella, lluitaren per defensar els drets, la igualtat, la llibertat i la democràcia. Justícia, també, per totes les dones que patiren la repressió franquista, amb les que fou especialment cruenta.

Com també ho és el 31 d’octubre, un dia de record que contribueix al deure de memòria perquè les violacions de drets humans que es van produir durant el cop d'estat del 18 de juliol de 1936, la Guerra i la Dictadura, no puguin tornar a repetir-se. Contribueix així a mantenir viu el record del significat i la transcendència dels traumàtics fets esdevinguts, i preserva en la memòria col·lectiva els desastres de la guerra i de tota forma de totalitarisme, així com la reparació de la dignitat de les víctimes, tant entre la ciutadania actual com en la del futur.

Per això, l’Ajuntament d’Esporles acorda:

1. Commemorar el dia 29 d'octubre com a dia de rècord del naixement del moviment democràtic pre-autonomista i el del 31 d'octubre com a Dia de record i homenatge a totes les víctimes del cop militar, la Guerra Civil i la Dictadura.

2. Realitzar els actes, activitats o accions de difusió durant aquestes dates rellevants per a la memòria democràtica i com a garantia de no repetició, reconeixent aquells homes i dones que van lluitar i treballar activament per la democràcia i la seva consolidació.

3. Reivindicar el dret de les víctimes de la repressió feixista a la veritat, la justícia i la reparació i recordar el paper que jugaren les dones en la lluita pels ideals republicans, els drets de les classes treballadores i populars, així com la figura d’Aurora Picornell, que representa aquells valors transformadors, aquells ideals progressistes que la convertiren en un mite que avui ens fa sentir orgulloses a totes les dones que hem arribat fins aquí, precisament per la seva lluita.

Sotmesa a votació la Moció fou aprovada per unanimitat dels assistents.

**6.3.- EXPEDIENT 1638.- MOCIÓ MÉS DE SUPORT A LA MEMÒRIA DEMOCRÀTICA CELEBRANT TROBALLA DE LA POLÍTICA AURORA PICORNELL.-** La batlessa, Maria Ramon Salas, dona lectura a la següent:

**MOCIÓ**

**AURORA PICORNELL**

Una de les fites importants referent a la recuperació de la memòria democràtica a les Illes Balears va ser l’aprovació de la Llei 10/2016 de les Illes Balears, més coneguda com la Llei de Fosses, a iniciativa de Més per Mallorca i aprovada per unanimitat pel Parlament, amb la reivindicació i consens de la societat civil i la comunitat científica del nostre país.

Gràcies a aquesta llei, i amb l'avinentesa d'un Govern progressista a Illes Balears, amb l’inestimable ajuda dels col·lectius memorialístics i d’historiadors i historiadores, s'han pogut obrir les fosses repartides arreu de les nostres illes durant aquests anys, i s’han recuperat i identificat moltes persones assassinades per la barbàrie franquista.

La darrera de les víctimes identificada ha estat la coneguda dirigent comunista Aurora Picornell, assassinada el 5 de gener de 1937.

Totes les víctimes del franquisme mereixen un especial reconeixement i que lluitem per a fer justícia i reparació. Aurora Picornell pel seu treball, força i carisma esdevingué un símbol de la lluita antifranquista.

L'any 2017, quan es van complir 80 anys del seu assassinat, va ser nomenada per unanimitat Filla Predilecta de l'Illa de Mallorca.

Justícia social, feminisme, drets laborals, republicanisme. Aurora Picornell fou present a totes les lluites del moment que li va tocar viure. Tant ella com les seves companyes, les roges del Molinar Catalina Flaquer, Antonia Pasqual i Maria Pasqual, com part de la seva família varen ser torturades, violades, assassinades i tirades a una fossa de la forma més cruel que pot patir una persona.

Després de més de 85 anys dels fets, hem trobat Aurora Picornell a la fossa del cementeri de Son Coletes, Manacor.

Ara podrà tornar a casa i descansar en pau.

Per tot això l’Ajuntament d’Esporles:

1. Celebra la troballa al cementeri de Son Coletes del cos de la política comunista, sindicalista i feminista Aurora Picornell, assassinada pel franquisme l'any 1937.

2. Condemna el règim franquista i els crims que va perpetrar contra les persones que lluitaven per la democràcia i la llibertat.

3. Reitera el seu suport a les entitats i col·lectius que fan feina per a recuperar la memòria democràtica, una tasca basada en els principis de Veritat, Justícia i Reparació.

4. Participarà, en coordinació amb la família, la resta d’institucions i organitzacions memorialistes, en els actes d'homenatge en la seva memòria.

Sotmesa a votació la Moció fou aprovada per unanimitat dels assistents.

**7.- DECRETS DE BATLIA.-** La secretària, dóna compte dels decrets de Batlia haguts des de l’últim Ple del núm. 573/2022 al 636/2022.

**8.- CORRESPONDÈNCIA I DISPOSICIONS OFICIALS**.- A l’apartat de correspondència, es dóna compte de la correspondència haguda des de l’últim ple. Així com es donen a conèixer les disposicions oficials més rellevants hagudes des de l’últim ple.

**9.- PRECS I PREGUNTES.-** no se’n fan

Un cop examinats els punts assenyalats a l’ordre del dia, essent les denou hores i cinquanta minuts la Sra. batlessa aixecà la sessió, i per fer-hi constar el que s’hi ha tractat, jo la secretària en donc fe, i amb el seu Vist-i-plau estenc la present Acta al lloc i la data assenyalats a l’encapçalament.

La secretària Vist i plau

La batlessa